รัฐบาลไทย-ข่าวทำเนียบรัฐบาล-ครม.เห็นชอบร่าง พ.ร.บ.สถาบันเทคโนโลยีจิตรลดา
วันพุธที่ 8 พฤศจิกายน 2560
ครม.เห็นชอบร่าง พ.ร.บ.สถาบันเทคโนโลยีจิตรลดา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยมติคณะรัฐมนตรี เมื่อวันอังคารที่ 7 พฤศจิกายน 2560 ในส่วนที่เกี่ยวข้องกับกระทรวงศึกษาธิการ ได้อนุมัติร่างพระราชบัญญัติสถาบันเทคโนโลยีจิตรลดา เป็นสถาบันอุดมศึกษาในกํากับของรัฐ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการเปิดเผยมติคณะรัฐมนตรีเมื่อวันอังคารที่7พฤศจิกายน 2560 ในส่วนที่เกี่ยวข้องกับกระทรวงศึกษาธิการ ได้อนุมัติร่างพระราชบัญญัติสถาบันเทคโนโลยีจิตรลดาเป็นสถาบันอุดมศึกษาในกํากับของรัฐ ภายใต้การดูแลอุปถัมภ์ของมูลนิธิสยามบรมราชกุมารี เพื่อโรงเรียนจิตรลดามีวัตถุประสงค์เน้นการให้การศึกษาด้านทักษะวิชาชีพและเทคโนโลยีบนฐานของวิทยาศาสตร์
● อนุมัติร่างพระราชบัญญัติสถาบันเทคโนโลยีจิตรลดา
คณะรัฐมนตรีมีมติอนุมัติ ดังนี้
1. อนุมัติหลักการร่างพระราชบัญญัติสถาบันเทคโนโลยีจิตรลดา พ.ศ. ....และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงาน ก.พ.ร. และสํานักงานปลัดสํานักนายกรัฐมนตรีไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
2. เห็นชอบให้ยกเว้นการปฏิบัติตามมติคณะรัฐมนตรีเมื่อวันที่ 6 ธันวาคม 2554(เรื่อง ร่างข้อเสนอแนะเชิงนโยบายและแนวทางการจัดตั้งมหาวิทยาลัยของรัฐโดยการหลอมรวม ยุบรวมสถาบันอุดมศึกษา) ที่กําหนดให้การจัดตั้งมหาวิทยาลัยขึ้นใหม่ให้ใช้แนวทางหลอมรวม ยุบรวม สถาบันอุดมศึกษา
สาระสําคัญของร่างพระราชบัญญัติ
จัดตั้งสถาบันเทคโนโลยีจิตรลดา เป็นสถาบันอุดมศึกษาในกํากับของรัฐและอยู่ภายใต้การดูแลอุปถัมภ์ของมูลนิธิสยามบรมราชกุมารี เพื่อโรงเรียนจิตรลดา
กําหนดให้สถาบันเป็นสถานศึกษาซึ่งมีวัตถุประสงค์เน้นการให้การศึกษาด้านทักษะวิชาชีพและเทคโนโลยีบนฐานของวิทยาศาสตร์เพื่อให้โอกาสสําหรับบุคคลทั่วไปและผู้สําเร็จการศึกษาด้านอาชีวศึกษาในการศึกษาด้านวิชาชีพเฉพาะทางระดับอาชีวศึกษาและระดับอุดมศึกษา
กําหนดให้สภาสถาบันเป็นองค์กรบริหารสูงสุดของสถาบันการดําเนินการต่าง ๆ ของสถาบัน รวมทั้งการกําหนดทิศทาง เป้าหมายของสถาบันและวางนโยบายการดําเนินการด้านการบริหารงานบุคคล การเงิน และวิชาการ โดยนายกสภาสถาบันและกรรมการสภาสถาบันมีวาระการดํารงตําแหน่งคราวละสี่ปี และอาจจะได้รับเลือกหรือทรงพระกรุณาโปรดเกล้าฯ แต่งตั้งใหม่อีกได้
กําหนดให้อธิการบดีเป็นผู้รับผิดชอบการบริหารงานของสถาบันโดยมีวาระการดํารงตําแหน่งคราวละสี่ปีและจะทรงพระกรุณาโปรดเกล้าฯ แต่งตั้งใหม่อีกได้
กําหนดให้สํานักงานการตรวจเงินแผ่นดินหรือบุคคลภายนอกซึ่งสภาสถาบันแต่งตั้งโดยความเห็นชอบของสํานักงานการตรวจเงินแผ่นดิน เป็นผู้สอบบัญชีของสถาบันและให้จัดทํารายงานผลการสอบบัญชีและการเงินเสนอต่อสภาสถาบันภายในหนึ่งร้อยห้าสิบวันนับแต่วันสิ้นปีบัญชี เพื่อให้สภาสถาบันเสนอต่อรัฐมนตรี
กําหนดให้รายได้ของสถาบันได้แก่ เงินพระราชทานตามพระราชอัธยาศัย เงินอุดหนุนทั่วไปที่รัฐบาลจัดสรรให้เป็นรายปี เงินอุดหนุนที่มูลนิธิสยามบรมราชกุมารี เพื่อโรงเรียนจิตรลดาจัดสรรให้ เงินและทรัพย์สินที่มีผู้อุทิศให้แก่สถาบัน เงินกองทุนที่รัฐบาลหรือสถาบันจัดตั้งขึ้น และรายได้หรือผลประโยชน์จากกองทุนดังกล่าว รายได้หรือผลประโยชน์ที่ได้มาจากการใช้ที่ราชพัสดุที่สถาบันปกครอง ดูแล ใช้ หรือจัดหาประโยชน์ เป็นต้น
● อนุมัติร่างพระราชกฤษฎีกาฯเกี่ยวกับมาตรการภาษี เพื่อสนับสนุนการบริจาคให้แก่สถานศึกษาที่จัดตั้งขึ้นในประเทศไทย
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชํานัญพิเศษแห่งสหประชาชาติ)
สาระสําคัญของร่างพระราชกฤษฎีกา
กําหนดให้บุคคลธรรมดาที่บริจาคเงินให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชํานัญพิเศษแห่งสหประชาชาติ สามารถนํามาหักเป็นค่าลดหย่อนได้เป็นจํานวนสองเท่าของจํานวนเงินที่บริจาค แต่เมื่อรวมกับการจ่ายเป็นค่าใช้จ่ายเพื่อสนับสนุนการศึกษาสําหรับโครงการที่กระทรวงศึกษาธิการให้ความเห็นชอบแล้วต้องไม่เกินร้อยละสิบของเงินได้พึงประเมินหลังจากหักค่าใช้จ่ายและค่าลดหย่อนอื่น ๆ แล้ว
กําหนดให้บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชํานัญพิเศษแห่งสหประชาชาติสามารถนํามาหักเป็นรายจ่ายได้เป็นจํานวนสองเท่าของรายจ่ายที่บริจาค แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาสําหรับโครงการที่กระทรวงศึกษาธิการให้ความเห็นชอบ และรายจ่ายที่จ่ายไป เป็นค่าใช้จ่ายในการจัดสร้างและการบํารุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใด ๆ หรือสนามเด็กเล่น สวนสาธารณะหรือสนามกีฬาของทางราชการแล้ว ต้องไม่เกินร้อยละสิบของกําไรสุทธิก่อนหักรายจ่ายเพื่อการกุศลสาธารณะ หรือเพื่อการสาธารณประโยชน์ และรายจ่ายเพื่อการศึกษา หรือเพื่อการกีฬา
กําหนดให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บุคคลธรรมดาหรือบริษัทหรือห้างหุ้นส่วนนิติบุคคล สําหรับเงินได้ที่ได้รับจากการโอนทรัพย์สินหรือการขายสินค้า หรือสําหรับการกระทําตราสารอันเนื่องมาจากการบริจาคให้แก่สถานศึกษาข้างต้นโดยผู้โอนจะต้องไม่นําต้นทุนของทรัพย์สินหรือสินค้าซึ่งได้รับยกเว้นภาษีดังกล่าวมาหักเป็นค่าใช้จ่ายในการคํานวณภาษีเงินได้บุคคลธรรมดาหรือภาษีเงินได้นิติบุคคล
กําหนดให้การบริจาคที่กระทําตั้งแต่วันที่พระราชกฤษฎีกานี้ใช้บังคับถึงวันที่ 31 ธันวาคม พ.ศ. 2561 ได้รับสิทธิประโยชน์ทางภาษีตามมาตรการในครั้งนี้
บัลลังก์ โรหิตเสถียร:สรุป
กลุ่มประชาสัมพันธ์ สํานักงานรัฐมนตรี และ
กลุ่มสารนิเทศ สอ.สป.:รายงาน